CDXXIX.  Monasterio S. Joannis Kastenbornensi asserit bona ab Ottone quondam episcopo Halberstadensi collata.   (Anno 1139, Dec. 14.) [  Thuringia sacra,  305.]
Author: Innocentius II

INNOCENTIUS episcopus, servus servorum Dei, dilectis fratribus in Caldebrunnensi Beati Joannis evangelistae ecclesia canonicam vitam professis tam praesentibus quam futuris in perpetuam memoriam.

Sicut sacrorum canonum docet auctoritas, tribus ex causis loca sanctorum mutanda sunt; quarum utique duas dilectus filius noster Otto quondam Alberstadensis episcopus in causa Ecclesiae de Revenigne intervenire cognoscens, scilicet incommoditatem loci et importunitatem praedonum ob majorem fructum divini servitii communi fratrum suorum assensu praedia praefatae ecclesiae collata in Caldebrunnen transtulit et mutavit. Nos igitur, quorum praecipue interest ea quae a fratribus nostris fiunt rationabiliter, roborare et pia desideria opportunis adminiculis confovere, eamdem mutationem praedictis ex causis factam praesenti decreto firmamus et futuris temporibus ratam manere sancimus. Praedecessorum quoque nostrorum sanctae memoriae Calixti atque Honorii vestigiis inhaerentes, vitae canonicae ordinem quem in eadem ecclesia professi estis, perpetuis temporibus idem observari statuimus, eumdemque locum cum suis omnibus pertinentiis beati Petri patrocinio communimus. Quaecunque praeterea possessiones, quaecunque bona a nobilibus viris Hermanno atque Wicmanno vel a quibuscunque fidelibus de suo jure eidem loco legitime collata sunt, sive in futurum, largiente Domino, juste et canonice conferri contigerit, firma semper vobis vestrisque successoribus et inconvulsa permaneant. Nulli ergo hominum liceat praedictam ecclesiam temere pertubare, aut ejus possessiones auferre, vel ablatas retinere sive quibuslibet temerariis vexationibus fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura, salva nimirum Alberstatensis episcopi canonica reverentia. Obeunte vero ejusdem venerabilis loci praeposito, nullus ibi qualibet subreptionis astutia seu violentia praeponatur, nisi quem fratres communi consensu vel fratrum pars consilii sanioris secundum Deum elegerunt. Si quis igitur, decreti hujus tenore cognito, temere, quod absit! contraire tentaverit, honoris et officii sui periculum patiatur, aut excommunicationis ultione plectatur, nisi praesumptionem suam digna satisfactione correxerit. Amen. Ego Innocentius Catholicae Ecclesiae episcopus, manu propria. Ego Gregorius diaconus card. Sanctorum martyrum Sergii et Bacchi, manu propria. Ego Otto diaconus card. S. Georgii ad Velum Aureum, manu propria. Ego Theodewinus S. Rufinae episcopus, manu propria. Ego Albertus Albanensis episcopus, manu propria. Ego Albericus Ostiensis episcopus, manu propria. Ego Gerardus presbyter cardinalis tit. S. Crucis in Jerusalem, manu propria. Ego Anselmus presbyter cardinalis tituli S. Laurentii in Lucina, manu propria. Ego Lucas presbyter cardinalis SS. Joannis et Pauli, manu propria. Ego Chrysogonus presbyter card. tituli S. Praxedis, manu propria. Ego Ivo presbyter cardinalis tit. S. Laurentii in Damaso. Datum Laterani per manus Himerici S. Romanae Ecclesiae diaconi cardinalis et cancellari, XVIII Kal. Januar., indict. III, Incarnationis Dominicae anno 1139, pontificatus vero domni Innocentii II papae anno X.